Jubelen sto i taket da Espen Smeplass (14) fra Pors Håndballs G14-lag ga de fremmøtte i Askøy forum en helt spesiell opplevelse i kampen mot Bossekop.

Unggutten kom alene mot keeper sekunder før full tid. Smeplass tok sats, kastet ballen i mål og landet trygt på beina etter å ha tatt salto.

– Det var en blanding av vill jubel og taushet i hallen. Noen var i ekstase, en del måpte fordi det var ingen som hadde sett den komme, sier Are V. Hansen, sportslig leder i Pors Håndball til TV 2.

Det var Varden som først omtalte saken.

Se video av scoringen i videovinduet øverst på siden!

Hansen var på plass i hallen under turneringen for landets beste G14-lag. Han innrømmer at han ble overrasket.

– Gutta på laget har sett ham gjøre det på trening, men jeg har aldri sett det selv, sier Hansen.

Pors vant sin pulje og tok seg til finalen i turneringen, men måtte ta til takke med andreplass etter 13-21-tap for Kolbotn.